นางสุดารัตน์ เกยุราพันธ์ รมว.สาธารณสุข แถลงถึงการจัดงานมหกรรมกินไก่ไทยปลอดภัย 100% ว่า รัฐบาลร่วมกับกทม.จัดงานดังกล่าวขึ้นที่ท้องสนามหลวงในวันเสาร์ที่ 7 ก.พ.นี้ ตั้งแต่ 16.00น.เป็นต้นไป ส่วนพ.ต.ท.ทักษิณ ชินวัตร นายกรัฐมนตรี จะเดินทางมาถึงที่งานในเวลา 16.30น. เพื่อเยี่ยมชมนิทรรศการ และประกอบอาหารเมนู กระเพราไก่ไข่ดาวสุก ไก่ทอด ด้วยตัวเองและแจกจ่ายให้กับประชาชน โดยจะมีนายสมัคร สุนทรเวช ผู้ว่าฯกทม. และม.ล.ศิริเฉลิม สวัสดิวัฒน์ หรือหมึกแดง ร่วมปรุงอาหารด้วย ภายหลังที่นายกฯปรุงอาหารเสร็จจะร่วมรับประทานอาหารกับประชาชน และเดินทักทายเพื่อให้กำลังใจกับผู้ประกอบการตามบูทต่างๆ จากนั้นก็จะกล่าวปราศรัยด้วย ส่วนนิทรรศการและการแจกไก่และไข่สุกจะเริ่มตั้งแต่เวลา 16.00-18.00